Diari Oficial de la Generalitat Valenciana


Sumari del DOGV 7212, del 12-02-2014 (2014/1193)

RESOLUCIÓ de 5 de febrer de 2014, del conseller de Sanitat, sobre delegació de competències en matèria de personal en l'àmbit de servicis centrals, direccions territorials i centres de Salut Pública de la Conselleria de Sanitat.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7212

Data del DOGV
:   12-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1193


Data del document
:   05-02-2014

Organisme emissor
:   Conselleria de Sanitat

Tipus de document
:   Resolució

Correcció d'errades

Anàlisi jurídica

RESOLUCIÓ de 5 de febrer de 2014, del conseller de Sanitat, sobre delegació de competències en matèria de personal en l'àmbit de servicis centrals, direccions territorials i centres de Salut Pública de la Conselleria de Sanitat. [2014/1193]  
Per l'Orde de 31 de maig de 2006, de la Conselleria de Sanitat (DOGV 14.07.2006), es delega determinats òrgans de la conselleria per a atribucions en matèria de personal.  
L'article 101 de la Llei 5/2013, de 13 de desembre, de mesures fiscals i gestió administrativa, financera i d'organització de la Generalitat, extingix l'organisme autònom Agència Valenciana de Salut.  
  
Cal assenyalar que en l'àmbit de la conselleria hi ha tres tipus de personal i llocs:  
a) Els gestionats per la Direcció General de Recursos Humans de la Conselleria d'Hisenda i Administració Pública, els quals figuren en els registres de personal i llocs d'eixa conselleria i, en conseqüència, no tenen la consideració de personal sanitari.  
Estos llocs se circumscriuen als servicis centrals i territorials de la Conselleria de Sanitat.  
b) Els de Salut Pública, Inspecció de Servicis Sanitaris, i els llocs traspassats a la Conselleria de Sanitat amb el requisit de llicenciat o diplomat sanitari, la gestió de personal dels quals correspon a la Conselleria de Sanitat pel Decret 71/1989, de 15 de maig, i figuren en el Registre de Personal Sanitari, per la qual cosa tenen la consideració de personal sanitari.  
Estos llocs estan adscrits als servicis centrals de la conselleria, direccions territorials i centres de Salut Pública, i els exercix principalment personal funcionari.  
c) Els d'institucions sanitàries, exercits principalment per personal estatutari: estos llocs estaven adscrits a l'organisme autònom extingit, la direcció de personal dels quals corresponia al director gerent, càrrec assumit pel secretari autonòmic de l'AVS.  
Al declarar-se extingida l'Agència Valenciana de Salut, l'article 18 del Decret 4/2014, de 3 de gener, del Consell, que aprova el Reglament Orgànic i Funcional de la Conselleria de Sanitat, atribuïx al director general de Recursos Humans de la Sanitat la direcció del personal sanitari, segons el que disposa l'article 69.3 de la Llei 5/1983, de 30 de desembre, del Consell.  
Així doncs, la direcció de tot el personal sanitari a què s'ha fet referència en els paràgrafs b i c anteriors correspon al director general de Recursos Humans de la Sanitat, mentres que la del personal no sanitari del paràgraf a correspon al subsecretari.  
Per tot això, s'ha de modificar l'Orde de delegació de 31 de maig de 2006, de la Conselleria de Sanitat, per la qual el subsecretari delegava per a competències en matèria de personal sanitari que corresponen actualment al director general de Recursos Humans de la Sanitat i, en conseqüència, també li correspon a este delegar altres òrgans de la conselleria per a l'exercici de la competència originària en matèria de personal.  
D'acord amb el que disposen l'article 63 de la Llei 5/1983, del Consell, i els articles 13 i 14 de la Llei 30/1992, de règim jurídic de les administracions públiques i del procediment administratiu comú, resolc publicar la delegació de competències que es detalla en els apartats següents:  
  
Primer. El director general de Recursos Humans de la Sanitat  
1. Respecte al personal de gestió sanitària destinat en els servicis centrals de la conselleria, exercix les competències següents:  
1.1. Per delegació del conseller  
a) Convocatòria de provisió de llocs i de selecció de personal funcionari; així mateix, el nomenament dels tribunals i de les comissions de valoració.  
b) Nomenament de funcionaris de carrera.  
c) Autorització de cobertura interina/temporal de vacants de funcionaris i personal laboral.  
d) Nomenament de funcionaris interins.  
e) Intervindre en les negociacions amb els representants del personal respecte a les condicions de treball.  
f) La resolució de jubilació i la de prolongació de permanència en el servici actiu, o la denegació.  
g) La imposició de sancions disciplinàries per falta greu o molt greu; així mateix, les resolucions sobre l'execució de les sancions disciplinàries.  
2. Respecte al personal de gestió sanitària amb destinació en les direccions territorials i en els centres de Salut Pública, el director general de Recursos Humans de la Sanitat exercix les competències següents:  
2.1. Per delegació del conseller  
a) Les competències assenyalades en les lletres a, b, c, e i g de l'apartat primer, número 1.1.  
b) La resolució dels recursos administratius i reclamacions prèvies que s'interposen contra actes i resolucions dictades pels directors territorials i de centres de Salut Pública fent ús de les competències delegades pel conseller.  
3. Respecte al personal que no té la consideració de sanitari pel que fa a la gestió, el director general de Recursos Humans de la Sanitat exercix les competències següents:  
3.1. Destinat en els Servicis Centrals  
Per delegació del subsecretari:  
a) La incoació d'expedients disciplinaris per falta greu o molt greu, i l'establiment de mesures cautelars.  
b) La imposició de sancions per falta lleu.  
c) El control horari i de l'assistència.  
d) La concessió de permisos i llicències reglamentàries, i d'assistència a cursos, seminaris i jornades i altres de naturalesa semblant.  
e) Les deduccions retributives per incompliment de jornada, i les reduccions de jornada sense efectes econòmics.  
f) L'extensió de preses de possessió i cessaments.  
g) Les propostes i informes de concessió o revocació de comissions de servicis, d'adscripció provisional i de reingrés al servici actiu.  
h) La resolució de tots els assumptes que es referisquen a este personal no atribuïdes a altres òrgans.  
Per delegació del conseller:  
La imposició de sancions per falta greu o molt greu; així mateix, les resolucions sobre l'execució de les sancions disciplinàries.  
3.2. Destinat en les direccions territorials  
Per delegació del subsecretari:  
a) La incoació d'expedients disciplinaris per falta greu o molt greu, i l'establiment de mesures cautelars.  
b) La resolució dels recursos administratius i reclamacions prèvies que s'interposen contra actes i resolucions dictats pels directors territorials en exercici de les competències delegades pel subsecretari.  
  
c) Les propostes i informes de concessió/revocació de comissió de servicis, d'adscripció provisional i de reingrés al servici actiu.  
d) La resolució de quants assumptes es referisquen a este personal, excepte els delegats pel subsecretari en els directors territorials, que es relacionen en l'apartat segon, número 2.  
Per delegació del conseller:  
La imposició de sancions per falta greu o molt greu; així mateix, les resolucions sobre l'execució de les sancions disciplinàries.  
  
Segon. Els directors territorials  
1. Respecte al personal de gestió sanitària que s'adscriga a les direccions territorials de la conselleria, i al personal dels centres de Salut Pública, els directors territorials exercixen les competències següents:  
  
1.1. Quant al personal destinat en els centres de Salut Pública  
Per delegació del director general de Recursos Humans de la Sanitat:  
- La resolució dels recursos administratius i reclamacions prèvies que s'interposen contra actes i resolucions dictades pels directors de centres de Salut Pública fent ús de les competències delegades en matèria retributiva, inclòs el reconeixement del grau de carrera, i en matèria disciplinària.  
1.2. Quant al personal destinat en les direccions territorials  
1.2.1. Per delegació del conseller  
a) El nomenament de funcionaris interins i de substitució per vacacions, permisos i la resta d'absències de caràcter temporal.  
b) La contractació de personal temporal.  
c) La resolució de jubilació i la de prolongació o denegació de permanència en el servici actiu.  
1.2.2. Per delegació del director general de Recursos Humans de la Sanitat  
a) L'extensió de diligències de preses de possessió i cessament.  
b) La declaració de les situacions administratives d'excedència voluntària per interés particular i d'excedència per atenció de fills i familiars.  
c) El reconeixement de triennis, el de servicis previs i el nou còmput i valoració de triennis.  
d) Les certificacions en matèria de personal.  
e) El control horari i de l'assistència.  
f) La concessió de permisos i llicències reglamentàries i els d'assistència a cursos, seminaris, jornades i altres de naturalesa semblant.  
g) La deducció retributiva per incompliment de jornada, les reduccions de jornada i la flexibilització de l'horari de treball.  
h) La imposició de sancions per falta lleu.  
i) El reconeixement del grau de carrera.  
2. Respecte al personal destinat en les direccions territorials que no té la consideració de personal sanitari pel que fa a la gestió, els directors territorials exercixen les competències següents:  
Per delegació del subsecretari:  
a) L'extensió de diligències de presa de possessió i cessament.  
b) Les certificacions en matèria de personal.  
c) El control horari i de l'assistència.  
d) La concessió de permisos i llicències reglamentàries i els d'assistència a cursos, seminaris, jornades i altres de naturalesa semblant.  
e) La deducció retributiva per incompliment de jornada i les reduccions de jornada sense modificació de les retribucions.  
f) La imposició de sancions disciplinàries per falta lleu.  
  
Tercer. Els directors dels centres de Salut Pública  
Respecte al personal destinat en els centres de Salut Pública, exercixen les mateixes competències que tenen delegades els directors territorials en l'apartat segon, número 1.2; a més, el nomenament del personal estatutari temporal per delegació del director general de Recursos Humans de la Sanitat.  
  
Quart. Recursos  
En les resolucions i actes que s'adopten s'ha de fer constar expressament que es dicten fent ús de facultats delegades, i es consideren amb caràcter general dictades per l'òrgan delegatori.  
Els recursos de reposició contra les resolucions dels expedients disciplinaris per falta greu o molt greu i sobre l'execució de les sancions dictades pel director general de Recursos Humans de la Sanitat fent ús de facultats per a què l'ha delegat el conseller són resolts, per delegació del conseller, pel subsecretari.  
Les delegacions de competències publicades per mitjà d'esta orde no impedixen les facultats de l'òrgan delegatori per a avocar el coneixement i la resolució de tots els assumptes que considere oportuns. També pot revocar la delegació en qualsevol moment, d'acord amb el que establixen els articles 14 de la Llei 30/1992, de 26 de novembre, de règim jurídic de les administracions públiques i del procediment administratiu comú, i 68.5 de la Llei 5/1983, de 30 de desembre, del Consell.  
  
  
Quint. Suplències  
En els casos de vacant, absència o malaltia dels òrgans en què s'efectuen les delegacions, les suplències s'exercixen de la manera següent:  
a) Servicis centrals  
En servicis centrals, la suplència del director general de Recursos Humans de la Sanitat l'exercix el subsecretari i, si està absent, qualsevol altre director general de la conselleria en l'orde que establix l'article 2.1 del Decret 4/2014, de 3 de gener, que aprova el Reglament orgànic i funcional de la Conselleria de Sanitat.  
  
b) Direccions territorials  
La suplència dels directors territorials l'exercixen els secretaris territorials.  
c) Centres de Salut Pública  
La suplència dels directors l'exercix el coordinador del centre de Salut Pública o, si no n'hi ha o està absent, el veterinari coordinador, per orde d'antiguitat.  
  
Sext. Revocació  
Queden sense efecte l'Orde de 31 de maig de 2006, de la Conselleria de Sanitat, per la qual delega determinats òrgans de la conselleria per a atribucions en matèria de personal i qualsevol altra delegació que s'opose a esta resolució.  
  
Sèptim. Efectivitat  
Esta resolució té efecte des de l'endemà de la publicació en el Diari Oficial de la Comunitat Valenciana.  
  
València, 5 de febrer de 2014.- El conseller de Sanitat: Manuel Llombart Fuertes.